****

**Fašiangy v Modre  
Kultúrne centrum Modra / Tlačová správa / 3. február 2017**

**NA FAŠIANGY VÝSKAJ, V PÔSTE BRUCHO STÍSKAJ!   
  
Fašiangové zvyky na Slovensku tvoria pestrú paletu najrozličnejších zábavne ladených obradov, sprievodov a stretnutí miestneho spoločenstva. V Modre už tradične oslávime fašiangy obľúbenou súťažou vo varení kapustovej polievky, dobrým jedlom, vínom a muzikou. Pozývame Vás na 13. ročník podujatia FAŠIANGY V MODRE.**

Tradičné zimné podujatie sa uskutoční v sobotu 25. februára 2017 na priestranstve pred Kultúrnym domom v Modre. Prihlásené tímy a kolektívy, ktoré sa chcú pochváliť svojou pohostinnosťou, začínajú súťažiť vo varení kapustnice už o 9.00 h ráno. Použité suroviny, vône, vizáž a chute navarených kapustníc budú hodnotiť porotcovia aj návštevníci. Koštovanie polievok začína o 12.00 hodine a ochutnávať môže každý, kto si zakúpi vstupenku v podobe misky, lyžice a hodnotiaceho lístka. (cena: 2,50 €).

Popri tom, budeme oslavovať koniec fašiangového obdobia spevom, tancom, dobrým jedlom a všeličím vhodným na zvlaženie hrdla. Modranský spolok vinárov a vinohradníkov *Vincúr*ponúkne fašiangovú ochutnávku vín, modranské gazdinky napečú sladké šišky a mäsiar ponúkne zakáľačkové špeciality. Spolu s miestnymi folklórnymi a ochotníckymi súbormi pripravujeme fašiangový sprievod, ktorý v mestách v minulosti spestroval toto veselé obdobie roka.

**Program:**9.00 začiatok varenia kapustnice (doba varenie 9.00 – 12.00 h)   
10.30 – 12.00 fašiangový sprievod maškár, do spevu i do tanca zahrá Šenkvická muzika   
10.00 – 15.00 ochutnávka vín Spolku Vincúr   
12.00 začiatok koštovania kapustníc   
13.00 – 14.00 Šenkvická muzika, ľudová hudba   
14.30 vyhodnotenie súťaže vo varení

Vo večerných hodinách ukončí fašiangy veselá FAŠIANGOVÁ ZÁBAVA v Dome kultúry Kráľová spojená so symbolickým pochovávaním basy (20.00 hod, organizátor OZ Kraľovan).

*Kontakt a informácie:*

*Kultúrne centrum Modra   
kontakt@kcmodra.sk / 033 647 21 12   
www.kcmodra.sk*